
SUGESTII
Comisia pentru drepturile femeilor și egalitatea de gen recomandă Comisiei pentru cultură și educație, care este comisie competentă, includerea următoarelor sugestii în propunerea de rezoluție ce urmează a fi adoptată:
[bookmark: restart]A.	întrucât egalitatea de gen este un principiu fundamental al Uniunii Europene, consacrat în tratate, și ar trebui să se regăsească în toate politicile UE, inclusiv în domeniul educației, culturii și audiovizualului; 
B.	întrucât inegalitățile de gen și discriminarea au fost reproduse prin conceperea, alimentarea și utilizarea sistemelor de inteligență artificială (IA); întrucât seturile de date incomplete și prejudecățile greșite pot distorsiona raționamentul unui sistem de IA și pot pune în pericol egalitatea de gen în cadrul societății;
C.	întrucât inegalitățile de gen sunt create și reproduse și prin intermediul limbajului și al imaginilor diseminate de mass-media și de aplicațiile bazate pe IA; întrucât educația, programele culturale și conținuturile audiovizuale sunt instrumente fundamentale de combatere a stereotipurilor de gen;
D.	întrucât femeile sunt semnificativ subreprezentate în sectoarele IA, atât în calitate de creatori, cât și de consumatori; întrucât întregul potențial al competențelor, cunoștințelor și calificărilor femeilor din domeniile digital, IA și ICT (informații, comunicare și tehnologie) poate contribui la stimularea economiei europene; întrucât la nivel mondial doar 22 % dintre profesioniștii din domeniul IA sunt femei; întrucât absența femeilor de la dezvoltarea IA nu doar a crescut riscul prejudecăților, dar a și lipsit UE de talente, viziune și resurse și constituie, prin urmare, un obstacol în calea inovării,
1.	consideră că IA are un imens potențial de promovare a egalității de gen, cu condiția eliminării prejudecăților conștiente și inconștiente; subliniază necesitatea ca IA să respecte principiile și valorile egalității și nediscriminării între femei și bărbați; evidențiază, de asemenea, importanța unei abordări bazate pe riscuri și a monitorizării continue a algoritmilor existenți și a celor noi;
2.	solicită politici menite să crească participarea femeilor în domeniile științei, tehnologiei, ingineriei și matematicii (STIM) și al IA și adoptarea unei abordări pe mai multe niveluri a decalajului de gen de la toate nivelurile educației și carierelor în sectorul digital;
3.	invită Comisia și statele membre să aibă în vedere IA dintr-o perspectivă de gen atunci când elaborează politici și legislație și, dacă este necesar, să adapteze legislația în vigoare, inclusiv programele UE;
4.	invită Comisia și statele membre să conceapă măsuri de politică care să incorporeze pe deplin dimensiunea de gen, cum ar fi campanii de sensibilizare, formare și programe de învățământ, care ar trebui să îi informeze pe cetățeni cu privire la modul în care funcționează algoritmii și cum le afectează viața de zi cu zi;
5.	subliniază importanța dezvoltării și utilizării aplicațiilor IA în sectoarele educațional, cultural și audiovizual pentru colectarea de date mai precise și defalcate în funcție de gen, precum și a aplicării unor tehnici moderne de învățare automată lipsite de prejudecăți, dacă este necesar, pentru a corecta stereotipurile de gen ce ar putea avea efecte negative;
6.	subliniază că sunt necesare echipe variate de dezvoltatori și ingineri care să lucreze alături de actorii din sectoarele educațional, cultural și audiovizual, pentru a împiedica includerea accidentală a prejudecăților culturale și de gen în algoritmii, sistemele și aplicațiile IA.

